Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ που εξουσιοδοτεί την Αυστρία να εφαρμόσει μέτρο παρέκκλισης από το άρθρο 21 της οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών.

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

ΕΙΣΑΓΩΓΗ

Με αίτηση που υποβλήθηκε στην Επιτροπή, η οποία καταχωρήθηκε στη γενική γραμματεία της Επιτροπής στις 7 Μαΐου 2002, η κυβέρνηση της Δημοκρατίας της Αυστρίας ζήτησε, βάσει του άρθρου 27 της οδηγίας 77/388/ΕΟΚ του Συμβουλίου, της 17ης Μαΐου 1977 περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών - κοινό σύστημα φόρου προστιθεμένης αξίας : ομοιόμορφη φορολογική βάση [1] (στο εξής: η έκτη οδηγία), την άδεια να εφαρμόσει μέτρο παρέκκλισης από το άρθρο 21 παράγραφος 1 σημείο α) της προαναφερθείσας οδηγίας, όπως τροποποιήθηκε από την οδηγία 2000/65/ΕΚ της 17ης Οκτωβρίου 2000. Το προβλεπόμενο μέτρο παρέκκλισης αποσκοπεί στο να καταστήσει υπόχρεο του φόρου τον παραλήπτη της παροχής υπηρεσιών που συνίστανται σε οικοδομικές εργασίες που πραγματοποιούν υπεργολάβοι.

[1] ΕΕ L 145 της 13.6.1977, σ. 1. Οδηγία όπως τροποποιήθηκε τελευταία από την οδηγία 2002/38/ΕΚ (ΕΕ L 128 της 15.5.2002, σ. 41).

ΣΤΟΧΟΣ ΤΩΝ ΑΙΤΟΥΜΕΝΩΝ ΠΑΡΕΚΚΛΙΣΕΩΝ

Οι αυστριακές αρχές ισχυρίζονται ότι έχουν διαπιστώσει σημαντικές απώλειες εσόδων στον οικοδομικό τομέα. Οι απώλειες αυτές εμφανίζονται στη σχέση μεταξύ της γενικής οικοδομικής εταιρείας και των υπεργολάβων. Ο υπεργολάβος χρεώνει τον ΦΠΑ στη γενική οικοδομική εταιρεία αλλά παραλείπει να τον καταβάλει στο Δημόσιο Ταμείο. Αντίθετα, η γενική οικοδομική εταιρεία μπορεί να ασκήσει το δικαίωμά της προς έκπτωση, στο μέτρο που διαθέτει ένα τιμολόγιο που έχει εκδοθεί κατά τον επιβαλλόμενο τύπο και που αντιστοιχεί στις πραγματικές παροχές υπηρεσιών.

Σύμφωνα με τις αυστριακές αρχές, αυτό το είδος της απάτης είναι δύσκολο να καταπολεμηθεί με την εφαρμογή των κανονικών ρυθμίσεων του κοινού συστήματος ΦΠΑ διότι η είσπραξη του ΦΠΑ από τον υπεργολάβο αποδεικνύεται σε πολλές περιπτώσεις, πρακτικά αδύνατη. Πράγματι, έχει διαπιστωθεί, ιδίως στον οικοδομικό τομέα, ότι οι εν λόγω υπεργολάβοι είναι αδύνατον να βρεθούν για τους ακόλουθους λόγους: είτε η εταιρεία υπεργολαβίας έχει ιδρυθεί, γενικά, υπό τη μορφή ιδιωτικής εταιρείας περιορισμένης ευθύνης (SPRL) από άτομο που δεν έχει κανένα συμφέρον στην εταιρεία αυτή, είτε ο υπεργολάβος ενεργεί υπό την κάλυψη μιας SPRL που έχει ήδη καταχωρηθεί. μόλις ιδρύεται, η εν λόγω εταιρεία πραγματοποιεί ιδιαίτερα υψηλό αριθμό πράξεων. ο τιμολογημένος ΦΠΑ δεν καταβάλλεται. λίγο χρόνο μετά, αρχίζει έναντι της εταιρείας η διαδικασία αφερεγγυότητας. οι συνεταίροι-διαχειριστές έχουν άγνωστη κατοικία ή έχουν υποβάλει δήλωση αλλαγής κατοικίας πριν διαφύγουν στο εξωτερικό. οι πραγματικοί διευθύνοντες παραμένουν άγνωστοι.

ΠΕΡΙΓΡΑΦΗ ΤΩΝ ΑΙΤΟΥΜΕΝΩΝ ΜΕΤΡΩΝ ΠΑΡΕΚΚΛΙΣΗΣ

Η παρέκκλιση που ζητά η Αυστρία θα έχει ως αποτέλεσμα να επιτρέψει να οριστεί ο παραλήπτης της παροχής υπηρεσιών ως υπόχρεος του φόρου, κατά παρέκκλιση από το άρθρο 21, παράγραφος 1, σημείο α) της έκτης οδηγίας, αντί του προσώπου που πραγματοποιεί την παροχή υπηρεσιών για τις ακόλουθες πράξεις:

- οικοδομικές εργασίες και διάθεση προσωπικού, που πραγματοποιούνται από υπεργολάβους για μία γενική οικοδομική εταιρεία.

- οικοδομικές εργασίες καθώς και διάθεση προσωπικού, που πραγματοποιούνται από υπεργολάβους για εταιρεία που πραγματοποιεί η ίδια τις οικοδομικές εργασίες.

- οικοδομικές εργασίες και διάθεση προσωπικού, που πραγματοποιούνται από υπεργολάβους για έναν άλλον υπεργολάβο.

Στο εξής, ο υπεργολάβος δεν θα πρέπει να ζητά την πληρωμή του ΦΠΑ στις παροχές υπηρεσιών που παρέχει. Κατά συνέπεια, θα επιλυθεί το πρόβλημα της μη είσπραξης του φόρου που επιβαρύνει έναν υπεργολάβο, ο οποίος στην πράξη δεν είναι δυνατόν να βρεθεί.

Αντίθετα, οι κανονικές ρυθμίσεις φορολόγησης θα εφαρμόζονται στις άλλες πράξεις σ'αυτόν τον τομέα, ιδίως σε εκείνες που πραγματοποιεί τη γενική οικοδομική εταιρεία για τον κύριο του έργου.

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ

Η δυνατότητα παρέκκλισης από την έκτη οδηγία προβλέπεται στο άρθρο 27 της εν λόγω οδηγίας, με σκοπό την απλοποίηση της είσπραξης του φόρου ή την αποφυγή ορισμένων περιπτώσεων απάτης ή φοροδιαφυγής.

Αν και το μέτρο απλοποιεί τα καθήκοντα της φορολογικής διοίκησης που συχνά έχει ιδιαίτερες δυσκολίες για την είσπραξη του φόρου από τους υπεργολάβους στον τομέα της οικοδόμησης, η Επιτροπή έχει τη γνώμη ότι το προβλεπόμενο από την Αυστρία μέτρο πρέπει να εξετασθεί, καταρχάς, ως μέτρο που έχει στόχο την αποφυγή ορισμένων περιπτώσεων απάτης ή φοροδιαφυγής.

Εξάλλου, το μέτρο που προτείνει η Αυστρία φαίνεται ανάλογο με τον επιδιωκόμενο στόχο. Πράγματι, το προτεινόμενο μέτρο δεν θα εφαρμόζεται σε όλες τις φορολογήσιμες πράξεις σε έναν ειδικό τομέα (στην παρούσα περίπτωση στον τομέα της οικοδόμησης), αλλά σε ιδιαίτερα περιορισμένες πράξεις για τις οποίες υπάρχουν πραγματικά σημαντικά προβλήματα απάτης ή φοροδιαφυγής. Επομένως, το ειδικό μέτρο δεν παρεκκλίνει από τις γενικές αρχές του άρθρου 21 της έκτης οδηγίας παρά μόνον εντός των αυστηρά απαιτουμένων ορίων για την επίτευξη του εν λόγω στόχου.

Τέλος πρέπει να τονισθεί το γεγονός ότι η προτεινόμενη παρέκκλιση δεν θα έχει καμία επίπτωση στο ποσό του οφειλόμενου φόρου. Το ποσό του οφειλόμενου φόρου ΦΠΑ κατ´εφαρμογή του μέτρου παρέκκλισης θα είναι ακριβώς το ίδιο όπως εάν εφαρμόζονταν οι κανονικές ρυθμίσεις που προβλέπονται στο άρθρο 21 της έκτης οδηγίας.

Για το λόγο αυτό, η Επιτροπή προτείνει στο Συμβούλιο να εξουσιοδοτήσει την Αυστρία να εφαρμόσει το αιτούμενο μέτρο παρέκκλισης από το άρθρο 21, παράγραφος 1, σημείο α).

Η Επιτροπή θεωρεί ότι ενδείκνυται να περιορισθεί χρονικά η ισχύς της εν λόγω παρέκκλισης μέχρι τις 31 Δεκεμβρίου 2007. Ο περιορισμός αυτός θα επιτρέψει να εκτιμηθεί το εάν θα πρέπει να συνεχισθεί ή όχι το μέτρο παρέκκλισης, λαμβανομένης υπόψη της εμπειρίας που θα αποκτήσει η Αυστρία κατά τη διάρκεια της περιόδου αυτής των πέντε ετών.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ που εξουσιοδοτεί την Αυστρία να εφαρμόσει μέτρο παρέκκλισης από το άρθρο 21 της οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών.

(Το κείμενο στη γερμανική γλώσσα είναι το μόνο αυθεντικό)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

´Εχοντας υπόψη:

τη συνθήκη για την ίδρυση της Ευρωπαϊκής Κοινότητας,

την έκτη οδηγία 77/388/ΕΟΚ του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών - κοινό σύστημα φόρου προστιθεμένης αξίας: ομοιόμορφη φορολογική βάση [2], και ιδίως το άρθρο 27, παράγραφος 1,

[2] ΕΕ L 145 της 13.6.1977, σ. 1. Οδηγία όπως τροποποιήθηκε τελευταία από την οδηγία 2002/38/ΕΚ (ΕΕ L 128 της 15.5.2002, σ. 41).

την πρόταση της Επιτροπής [3],

[3] ΕΕ C...

Εκτιμώντας τα εξής:

(1) Με αίτηση που υποβλήθηκε στην Επιτροπή, η οποία καταχωρήθηκε στη γενική γραμματεία της Επιτροπής στις 7 Μαΐου 2002, η Αυστρία ζήτησε την άδεια να εφαρμόσει μέτρο παρέκκλισης από το άρθρο 21, παράγραφος 1, σημείο α) της οδηγίας 77/388/ΕΟΚ.

(2) Τα άλλα κράτη μέλη ενημερώθηκαν για την αίτηση της Αυστρίας με επιστολή της 21ης Ιουνίου 2002.

(3) Το άρθρο 21, παράγραφος 1, της οδηγίας 77/388/ΕΟΚ, όπως τροποποιήθηκε από το άρθρο 28 ζ της εν λόγω οδηγίας, προβλέπει, ότι στο εσωτερικό καθεστώς, ο φόρος προστιθεμένης αξίας οφείλεται, στις περισσότερες περιπτώσεις, από τον υποκείμενο στον φόρο που πραγματοποιεί φορολογητέα παράδοση αγαθών ή παροχή υπηρεσιών.

(4) Το αιτούμενο από την Αυστρία μέτρο παρέκκλισης έχει ως στόχο να ορίσει τον παραλήπτη της παροχής υπηρεσιών ως υπόχρεο του φόρου προστιθεμένης αξίας για τις ακόλουθες παροχές υπηρεσιών: οικοδομικές εργασίες καθώς και διάθεση προσωπικού που πραγματοποιούνται από υπεργολάβους είτε για γενική οικοδομική εταιρεία, είτε για εταιρεία που πραγματοποιεί η ίδια τις οικοδομικές εργασίες, είτε για κάποιον άλλον υπεργολάβο.

(5) Το αιτούμενο μέτρο πρέπει αρχικά να εξετασθεί ως μέτρο που έχει στόχο την αποφυγή ορισμένων περιπτώσεων απάτης ή φοροδιαφυγής στον οικοδομικό τομέα, όπως, παραδείγματος χάρη, την μη καταβολή στο Δημόσιο Ταμείο του τιμολογημένου ΦΠΑ από τον υπεργολάβο, ο οποίος στη συνέχεια, εξαφανίζεται. Συγχρόνως, απλοποιεί το έργο της φορολογικής διοίκησης που αντιμετωπίζει πολύ συχνά ιδιαίτερα προβλήματα είσπραξης του φόρου από τους υπεργολάβους στον εν λόγω τομέα, χωρίς, ωστόσο, να τροποποιείται το οφειλόμενο ποσό του φόρου.

(6) Το μέτρο είναι ανάλογο προς τους επιδιωκόμενους στόχους, διότι δεν θα εφαρμοσθεί σε όλες τις φορολογητέες πράξεις στον εν λόγω τομέα αλλά σε ιδιαίτερα περιορισμένες πράξεις, οι οποίες παρουσιάζουν πράγματι σημαντικά προβλήματα απάτης ή φοροδιαφυγής.

(7) Είναι σκόπιμο να χορηγηθεί η έγκριση μέχρι τις 31 Δεκεμβρίου 2007, ώστε να εκτιμηθεί, λαμβανομένης υπόψη της αποκτηθείσας εμπειρίας, εάν ενδείκνυται η συνέχιση του μέτρου παρέκκλισης.

(8) Το μέτρο παρέκκλισης δεν έχει αρνητικές επιπτώσεις στους ίδιους πόρους των Ευρωπαϊκών Κοινοτήτων που προέρχονται από τον ΦΠΑ.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο πρώτο

Κατά παρέκκλιση του άρθρου 21, παράγραφος 1, σημείο α) της οδηγίας 77/388/ΕΟΚ, όπως τροποποιήθηκε από το άρθρο 28 ζ της εν λόγω οδηγίας, η Αυστρία εξουσιοδοτείται να ορίσει ως υπόχρεο του φόρου προστιθεμένης αξίας τον παραλήπτη των παροχών υπηρεσιών που αναφέρονται στο άρθρο 2 της παρούσας απόφασης.

Άρθρο 2

Δύναται να ορισθεί ο υπόχρεος του ΦΠΑ ο παραλήπτης των ακόλουθων παροχών υπηρεσιών:

(1) οικοδομικές εργασίες και διάθεση προσωπικού, οι οποίες πραγματοποιούνται από υπεργολάβους για μία γενική οικοδομική εταιρεία που έχει ορισθεί από τον κύριο του έργου.

(2) οικοδομικές εργασίες και διάθεση προσωπικού, οι οποίες πραγματοποιούνται από υπεργολάβους για εταιρεία που πραγματοποιεί η ίδια τις οικοδομικές εργασίες.

(3) οικοδομικές εργασίες και διάθεση προσωπικού, οι οποίες πραγματοποιούνται από υπεργολάβους για άλλον υπεργολάβο.

Άρθρο 3

Η παρούσα απόφαση αρχίζει να ισχύει την 1η Οκτωβρίου 2002. η ισχύς της λήγει στις 31 Δεκεμβρίου 2007.

Άρθρο 4

Η παρούσα απόφαση απευθύνεται στην Δημοκρατία της Αυστρίας.

Βρυξέλλες,

Για το Συμβούλιο

Ο Πρόεδρος